王之涣

墓志铭

《王之涣墓志》出土的具体时间与地点均未详，估计是在20世纪的二三十年代之间，盗墓者掘出来的，后几经转手卖给了收藏者李根源。现存南京博物院。最早议论此墓志的是章太炎，他在1932年写的《曲石唐志目四跋》中有《王之涣墓志》，以后又有岑仲勉《续贞石证史》、启功《碑帖中的古代文学资料》、傅璇琮《唐代诗人丛考》中的《靳能所作王之涣墓志铭跋》等文。
唐故文安郡文安县尉太原王府君墓志铭并序
宣义郎行河南府永宁县尉西河靳能写
才命者，自然冥数；轩冕者，傥来寄物。故有修圣智术，讲仁义行。首四科而早世，怀公辅道；蕴人伦识，官一尉而卑栖。命与时欤，才与达欤，不可得而偕欤！公名之涣，字季凌，本家晋阳，宦徙绛郡，即后魏绛州刺史隆之五代孙。曾祖信，随朝请大夫著作佐郎，皇蒲州安邑县令。祖表，皇朝散大夫，阳翟丞，瀛州文安县令。父昱，皇鸿胪主簿，雍州司士，汴州浚仪县令。公即浚仪第四子。幼而聡明，秀发颖晤。不盈弱冠，则究文章之精；未及壮年，已穷经籍之奥。以门子调补冀州衡水主簿。气高□时，量过于众。异毛义捧檄之色，悲不逮亲；均陶潜屈腰之耻，□于解印。会有诬人交构，公因拂衣去官，遂优游青山，灭裂黄绶。夹河数千里，籍其高风；在家十五年，食其旧德。雅淡珪爵，酷嗜闲放。密亲懿交，恻公井渫，劝以入仕，久而乃从。复补文安郡文安县尉，在軄以清白著，理人以公平称。方将遐陟庙堂，惟兹稍渐磐陆，天不与善，国用丧贤，以天宝元年二月十四日（742年3月25日）遘疾终于官舍，春秋五十有五。惟公孝闻于家，义闻于友，慷慨有大略，倜傥有异才。尝或歌从军，吟出塞，皦兮极关山明月之思，萧兮得易水寒风之声。传乎乐章，布在人口。至夫雅颂发挥之作，诗骚兴喻之致，文在斯矣，代未知焉。惜乎！以天宝二年五月廿二日葬于洛阳北原，礼也。嗣子炎及羽等，哀哀在疚，栾栾其棘。堂弟永宁主簿之咸，泣奉清徽，托志幽壤，能忝畴旧，敢让其词。铭曰：
苍苍穷山，尘复尘兮。郁郁佳城，春复春兮。有斐君子，闭兹辰兮。于嗟海内，涕哀辛兮。矧伊密戚，及古人兮。